b"\n_START_ARTICLE_\nAribert Heim\n_START_SECTION_\nBiografia\n_START_PARAGRAPH_\nVa estudiar medicina a Graz i doctorar-se a Viena. El 1935 va afiliar-se al Partit Nazi (NSDAP), que a \xc3\x80ustria aleshores encara era prohibit (n\xc3\xbamero d'afiliaci\xc3\xb3  6.116.098). Va unir-se a les SS despr\xc3\xa9s de l'Anschluss el 1938 (SS-Nr. 367.744). Tamb\xc3\xa9 va estudiar a les escoles de la SS (F\xc3\xbchrerschulen) i l'Acad\xc3\xa8mia medical del servei de seguretat nazi. Es va oferir com a voluntari per a les Waffen-SS la primavera de 1940, on va assolir el grau de Hauptsturmf\xc3\xbchrer (capit\xc3\xa0). L'octubre del 1941, Heim va ser enviat al camp de concentraci\xc3\xb3 de Mauthausen-Gusen, on va realitzar experiments m\xc3\xa8dics amb presoners. M\xc3\xa9s tard va ser enviat a un hospital de campanya de les SS a Viena._NEWLINE_Entre l'octubre i el desembre de 1941, Heim \xc2\xabtreball\xc3\xa0\xc2\xbb al campament d'Ebensee, prop de Linz, a \xc3\x80ustria, on va realitzar experiments amb jueus, similars als realitzats per Josef Mengele a Auschwitz. Els presoners jueus van ser enverinats amb injeccions de diferents compostos qu\xc3\xadmics (com petroli, aigua, fenol, ver\xc3\xad) directament al cor per induir la mort m\xc3\xa9s r\xc3\xa0pidament. Des de febrer del 1942, Heim an\xc3\xa0 a Finl\xc3\xa0ndia amb la 6a Divisi\xc3\xb3 SS de Muntanya Nord, i exerc\xc3\xad als hospitals d'Oulu com a metge de les SS. _NEWLINE_El 15 de mar\xc3\xa7 del 1945 Heim va ser capturat per soldats dels Estats Units i enviat a un campament de presoners de guerra. Va ser posat en llibertat, i va treballar com a ginec\xc3\xb2leg a Baden-Baden fins que va desapar\xc3\xa8ixer el 1962._NEWLINE_Despr\xc3\xa9s de diverses informacions no confirmades, les circumst\xc3\xa0ncies de la fugida de Heim, vida posterior i mort van ser possiblement esclarides per informacions de la cadena alemanya ZDF i el The New York Times. A un cert moment es va pensar que s'hauria jubilat a Roses. El pintor Tano Pisano de Palafrugell va rebre una transfer\xc3\xa8ncia de 170.000 euros d'un cert Heim, i pels investigadors no era clar si provenien del fill R\xc3\xbcdiger, innocent, o del pare Aribert, del qual un compte a la Deutsche Bank era segrestat. El pintor va admetre que era en relaci\xc3\xb3 amb R\xc3\xbcdiger, per\xc3\xb2 que ignorava que era fill del Doctor Mort. La revista Intervi\xc3\xba que va publicar sobre l'afer en primera inst\xc3\xa0ncia va ser condemnat a indemnitzar Pisano per haver-lo connectat amb el criminal nazi. El 2012, en tercera inst\xc3\xa0ncia, el Tribunal Suprem va anul\xc2\xb7lar la condemna, per qu\xc3\xa8 jutjava que era proporcional amb l'inter\xc3\xa8s p\xc3\xbablic de difondre les imatges._NEWLINE_Van informar que va viure sota la identitat falsa de Tarek Farid Hussein a Egipte, i que va morir de c\xc3\xa0ncer intestinal al Caire el 1992."